钦定古今图书集成/明伦汇编/家范典/第019卷
## 钦定古今图书集成/明伦汇编/家范典/第019卷

| 钦定古今图书集成 明伦汇编 第十九卷 |

| |

钦定古今图书集成明伦汇编家范典

第十九卷目录

父子部纪事二

家范典第十九卷

《史记高祖本纪》：六年，高祖五日一朝太公，如家人父
子礼。太公家令说太公曰：“天无二日，土无二主。今高
祖虽子，人主也；太公虽父，人臣也。奈何令人主拜人
臣？如此，则威重不行。”后高祖朝，太公拥篲迎门却行。
高祖大惊，下扶太公，太公曰：“帝，人主也。奈何以我乱
天下法！”于是高祖乃尊太公为太上皇。心善家令言，
赐金五百斤。

《曹相国世家》：参代何为汉相国，举事无所变更，一遵
萧何约束，府中无事。参子窋为中大夫，惠帝怪相国
不治事，以为岂少朕与，乃谓窋曰：“若归，试私从容问。
而父曰：‘高帝新弃群臣，帝富于春秋，君为相，日饮无
所请事，何以忧天下乎？然无言，吾告若也’。”窋既洗沐
归，间侍，自从其所谏参。参怒而笞窋二百，曰：“趣入侍，
天下事非若所当言也。”至朝时，惠帝让参曰：“与窋胡
治乎？乃者我使谏君也。”参免冠谢曰：“陛下自察圣武
孰与高帝？”上曰：“朕乃安敢望先帝乎？”曰：“陛下观臣能
孰与萧何贤？”上曰：“君似不及也。”参曰：“陛下言之是也。
且高帝与萧何定天下，法令既明，今陛下垂拱，参等
守职，遵而勿失，不亦可乎？”惠帝曰：“善。君休矣。”

《石奋传》：“奋长子建为郎中令，少子庆为内史，建老白
首，万石君尚无恙。建为郎中令，每五日洗沐归谒，亲
入子舍，窃问侍者，取亲裙厕牏，身自浣涤，复与侍者，
不敢令万石君知，以为常。”

《匈奴传》：单于有太子，名冒顿，后有所爱阏氏，生少子。
而单于欲废冒顿而立少子，乃使冒顿质于月氏。冒
顿既质于月氏，而头曼急击月氏，月氏欲杀冒顿，冒
顿盗其善马，骑之亡归。头曼以为壮，令将万骑。冒顿
乃作为鸣镝，习勒其骑射，令曰：“鸣镝所射而不悉射
者斩之。行猎鸟兽，有不射鸣镝所射者辄斩之。”已而
冒顿以鸣镝自射其善马，左右或不敢射者，冒顿立
斩不射善马者。居顷之，复以鸣镝自射其爱妻，左右
或颇恐，不敢射，冒顿又复斩之。居顷之，冒顿出猎，以
鸣镝射单于善马，左右皆射之。于是冒顿知其左右
皆可用，从其父单于头曼猎，以鸣镝射头曼，其左右
亦皆随鸣镝而射杀单于头曼，遂尽诛其后母与弟
及大臣不听从者，冒顿自立为单于。

《任敖传》：“初张苍父长不满五尺，及生苍，苍长八尺馀，
为侯丞相。苍子复长及孙类，长六尺馀。”

《韦元成传》：“韦丞相元成者，即前韦丞相子也。代父后
失列侯。其人少时好读书，明于《诗》《论语》。为吏至卫尉，
徙为太子太傅。御史大夫薛君免为御史大夫，于丞
相乞骸骨，免而为丞相，因封故邑为扶阳侯。数年病
死，孝元帝亲临丧，赐赏甚厚。子嗣后，其治容容，随世
俗浮沉，而见谓谄巧。而相工本谓之当为侯，代父而
后失之。”复自游宦而起至丞相，父子俱为丞相，世间
美之，岂不命哉？相工其先知之。韦丞相卒，御史大夫
匡衡代。

《邓通传》：文帝尝病痈，邓通尝为帝唶吮之。文帝不乐，
从容问通曰：“天下谁最爱我者乎？”通曰：“宜莫如太子。”
太子入问病，文帝使唶痈，唶痈而色难之。已而闻邓
通尝为帝唶吮之，心惭。

《晁错传》：错为御史大夫，请诸侯之罪过，削其地，收其
枝郡。错所更令三十章，诸侯皆喧哗疾晁错。错父闻
之，从颍川来，谓错曰：“上初即位，公为政用事，侵削诸
侯，别疏人骨肉，人口议，多怨公者，何也？”晁错曰：“固也。
不如此，天子不尊，宗庙不安。”错父曰：“刘氏安矣，而晁
氏危矣，吾去公归矣。”遂饮药死。曰：“吾不忍见祸及吾
身。”死十馀日，吴、楚七国果反，以诛错为名。及窦婴、袁
盎进说，上令晁错衣朝衣，斩东市。
《张释之传》：释之为公车令。顷之，太子与梁王共车入
朝，不下司马门。于是释之追止太子，梁王无得入殿
门。遂劾不下公门不敬，奏之。薄太后闻之，文帝免冠
谢曰：“教儿子不谨。”薄太后乃使使承诏赦太子、梁王，
然后得入。

《平准书》齐相卜式上书曰：“臣闻主忧臣辱，南越反，臣
愿父子与齐习船者往死之。”天子下诏曰：“卜式虽躬
耕牧，不以为利，有馀，辄助县官之月。今天下不幸有
急，而式奋愿父子死之，虽未战，可谓义形于内。”赐爵
关内侯，金六十斤，田十顷，布告天下。

《司马相如传》：司马相如者，蜀郡成都人也，字长卿。少时好读书，学击剑，故其亲名之曰“犬子。”

《灌夫传》：夫父孟，吴楚反，孟为校尉，夫以千人与父俱。
灌孟年老，颍阴侯彊请之，郁郁不得意，故战常陷坚，
遂死吴军中。军法，父子俱从军，有死事，得与丧归。灌
夫不肯随丧归，奋曰：“愿取吴王若将军头，以报父之
仇。”于是灌夫被甲持戟，募军中壮士所善愿从者数
十人，及出壁门，莫敢前，独二人及从奴十数骑驰入
吴军，至吴军麾下，所杀伤数十人，不得前。复驰还，走
入汉壁，皆亡，其奴独与一骑归。夫身中大创十馀，适
有万金良药，故得无死。夫创少瘳，又复请将军曰：“吾
益知吴壁中曲折，请复往。”将军壮义之，恐亡夫乃言
太尉，太尉乃固止之。吴已破灌夫以此名闻天下。
《太史公自序》：天子建汉家之封，而太史公留滞周南，
不得与从事，故发愤且卒。而子迁适使，反见父于河
洛之间。太史公执迁手而泣曰：“余先周室之太史也，
自上世常显功名于虞夏，典天官事。后世中衰绝于
予乎？汝复为太史，则续吾祖矣。今天子接千岁之统，
封泰山而余不得从行，是命也夫！命也夫！余死，汝必
为太史，为太史无忘吾所欲论著矣。”且夫孝，始于事
亲，中于事君，终于立身，扬名于后世，以显父母，此孝
之大者。夫天下称诵周公，言其能论歌文、武之德，宣
周、召之风，达太王、王季之思虑，爰及公刘，以尊后稷
也。幽厉之后，王道缺，礼乐衰，孔子修旧起废，论《诗》《书》，
作《春秋》，则学者至今则之。自获麟以来，四百有馀岁，
而诸侯“相兼，《史记》放绝。今汉兴，海内一统，明主贤君
忠臣死义之士，余为太史而弗论载，废天下之文史，
余甚惧焉。汝其念哉！”迁俯首流涕曰：“小子不敏，请悉
论先人所次旧闻，弗敢阙。”卒三岁，而迁为太史令，䌷
《史记》石室金匮之书，述陶唐以来至于麟止，自黄帝
始。

《汉书陆贾传》：“高帝拜贾为太中大夫。及孝惠时，吕太
后用事，欲王诸吕，畏大臣及有口者。贾自度不能争
之，迺病免，以好畤田地善往家焉。有五男，乃出所使
越橐中装，卖千金，分其子，子二百金，令为生产。贾常
乘安车驷马，从歌鼓瑟，侍者十人，宝剑直百金，谓其
子曰：‘与女约：过女，女给人马酒食，极饮十日而更。所’”
死家，得宝剑车骑侍从者。一岁中以往来过他客，率
不过再过数击鲜，毋久溷女为也。

《枚乘传》：“乘，淮阴人也。武帝闻乘名，及即位，乘年老，乃
以安车蒲轮征乘。道死，诏问乘子，无能为文者。后迺
得其孽子皋。皋字少孺。乘在梁时取皋母为少妻。乘
之东归也，皋母不肯随乘。乘怒，分皋数千钱留与母
居。年十七，上书梁共王，得召为郎。三年，为王使与穴
从争，见谗恶，遇罪，家室没入。皋亡至长安，会赦，上书”
北阙，自陈“枚乘之子。”上得之，大喜，召入，见待诏，拜为
郎。

《陈万年传》：万年廉平，内行修然善事人，赂遗外戚许
史，倾家自尽。竟代于定国为御史大夫。子咸为郎，有
异材，抗直数言事。万年尝病，召咸教戒于床下，语至
半夜，咸睡，头触屏风，万年大怒，欲杖之曰：“乃公教戒
汝，汝反睡，不听吾言，何也？”咸叩头谢曰：“具晓所言，大
要教咸谄也。”万年乃不复言。

《霍光传》：“光字子孟，骠骑将军去病弟也。父中孺，河东
平阳人也。以县吏给事平阳侯家，与侍者卫少儿私
通，而生去病。中孺吏毕，归家娶妇，生光，因绝不相闻。
久之，少儿女弟子夫得幸于武帝，立为皇后。去病以
皇后姊子贵幸，既壮大，迺自知父为霍中孺。未及求
问，会为骠骑将军击匈奴，道出河东，河东太守郊迎”，
负弩矢先驱，至平阳传舍，遣吏迎霍中孺。中孺趋入
拜谒。将军迎拜，因跪曰：“去病不早自知为大人遗体
也。”中孺扶服叩头曰：“老臣得托命将军，此天力也。”去
病大为中孺买田宅奴婢而去，还复过焉。迺将光西
至长安，时年十馀岁。

《金日䃅传》：日䃅子二人，皆爱为帝弄儿，常在旁侧，弄
儿或自后拥上项，日䃅在前见而目之。弄儿走且啼
曰：“翁怒。”上谓日䃅：“何怒吾儿为？”其后弄儿壮大不谨，
自殿下与宫人戏，日䃅适见之，怒其淫乱，遂杀弄儿。
弄儿即日䃅长子也。上闻之大怒，日䃅顿首谢，具言
所以杀弄儿状。上甚哀，为之泣，已而心敬日䃅。
《杜延年传》：“延年为御史大夫，延年居父官府，不敢当
旧位，坐卧皆易其处。”

《张汤传》：“汤，杜陵人也。父为长安丞，出，汤为儿守舍。还，
鼠盗肉，父怒，笞汤。汤掘熏得鼠及馀肉，劾鼠掠治，傅
爰书，讯鞫论报，并取鼠与肉，具狱磔堂下。父见之，视
文辞如老狱吏，大惊，遂使书狱。”

汤子安世为富平侯。子千秋、延寿、彭祖，皆中郎将。安
世自见父子尊显，怀不自安，为子延寿求出补吏，上
以为北地太守。岁馀，上闵安世年老，复征延寿为左
曹太仆。安世兄贺有一子，蚤死，无子。子安世小男彭
祖，彭祖又小，与上同席研书指欲封之，先赐爵关内

七岁矣。初，上年二十九，迺得太子，甚喜，为立禖，使东
方朔枚皋作禖祝。”少壮，诏受《公羊春秋》。又从瑕丘江
公受《穀梁》。及冠就宫，上为立博望苑，使通宾客，从其
所好。故多以异端进者。元鼎四年，纳史良娣产子男
进，号曰“史皇孙。”武帝末，卫后宠衰，江充用事，充与太
子及卫氏有隙，恐上晏驾后为太子所诛，会巫蛊事
起，充因此为奸。是时，上春秋高，意多所恶，以为左右
皆为蛊道祝诅，穷治其事。丞相公孙贺父子、阳石诸
邑公主及皇后弟子长平侯卫伉皆坐诛。语在《公孙
贺》《江充传》。充典治巫蛊，既知上意，白言“宫中有蛊气
入宫，至省中，坏御座，掘地。”上使按道侯韩说、御史章
赣、黄门苏文等助充。充遂至太子宫，掘蛊，得桐木人。
时上疾，避暑甘泉宫，独皇后、太子在。太子召问少傅
石德，德惧为师傅并诛，因谓太子曰：“‘前丞相父子、两
公主及卫氏皆坐此。今巫与使者掘地得征验，不知
巫置之邪？将实有也？无以自明。可矫以节，收捕充等
系狱，穷治其奸诈’。且上疾在甘泉，皇后及家吏请问，
皆不报。上存亡未可知，而奸臣如此，太子将不念秦
扶苏事邪？”太子急然德言。征和二年七月壬午，迺使
客为使者收捕充等按道。侯说疑使者有诏，不肯受
诏，客格杀说。御史章赣，被创突亡，自归甘泉。太子使
舍人无且持节夜入未央宫殿长秋门，因长御倚华，
具白皇后，发中厩车，载射士，出武库兵，发长乐宫卫，
告令百官曰：“江充反。”迺斩充以徇，炙胡巫上林中。遂
部宾客为将率，与丞相刘屈牦等战长安中，扰乱，言
太子反，以故众不肯附。太子兵败，亡不得。上怒甚，群
下忧惧，不知所出。壶关三老茂上书曰：“臣闻父者犹
天，母者犹地，子犹万物也。故天平地安，阴阳和调，物
迺茂成；父慈母爱，室家之中，子迺孝顺。阴阳不和，则
万物夭伤；父子不和则室家散亡。故父不父则子不
子，君不君则臣不臣。虽有粟，吾岂得而食诸？”昔者虞
舜，孝之至也，而不中于瞽叟。孝己被谤，伯奇放流，骨
肉至亲，父子相疑。何者？积毁之所生也。由是观之，子
无不孝，而父有不察。今“皇太子为汉适嗣，承万世之
业，体祖宗之重亲，则皇帝之宗子也。江充布衣之人，
闾阎之隶臣耳，陛下显而用之，御至尊之命，以迫蹴
皇太子，造饰奸诈，群邪错谬，是以亲戚之路鬲塞而
不通。太子进则不得上见，退则困于乱，臣独冤结而
亡告，不忍忿忿之心起而杀充，恐惧逋迯，子盗父兵
以救难”自免耳。臣窃以为无邪心。《诗》云：“营营青蝇，止
于藩。恺悌君子，无信谗言。”谗言罔极，交乱四国。往者
江充谗杀赵太子，天下莫不闻其罪，固宜陛下不省
察深过，太子发盛怒，举大兵而求之，三公自将，智者
不敢言，辩士不敢说，臣窃痛之。臣闻子胥尽忠而忘
其号，比干尽仁而遗其身，忠臣竭诚，不顾𫓧“钺之诛，
以陈其愚，志在匡君安社稷也。《诗》云：‘取彼谮人，投畀
豺虎’。唯陛下宽心慰意，少察所亲，毋患太子之非，亟
罢甲兵，毋令太子久亡。臣不胜惓惓，出一旦之命，待
罪建章阙下。”书奏，天子感悟太子之亡也，东至湖臧，
匿泉鸠里。主人家贫，常卖屦以给太子。太子有故人
在湖，闻其富赡，使人呼之而发觉。吏围捕太子，太子
自度不得脱，即入室距户自经。山阳男子张富昌为
卒，足蹋开户；新安令史李寿趋抱解太子，主人公遂
格斗死，皇孙二人皆并遇害。上既伤太子，乃下诏曰：
“盖行疑赏，所以申信也。其封李寿为邘侯，张富昌为
题侯。”久之，巫蛊事多不信。上知太子，惶恐无他意。而
车千秋复讼太子冤，上遂擢千秋为丞相，而族灭江
充家，焚苏文于横桥。上及泉鸠里。加兵刃于太子者，
初为北地太守，后族。上怜太子无辜，乃作《思子宫》，为
“归来望思”之台于湖，天下闻而悲之。

《车千秋传》：“千秋本姓田氏，为高寝郎。会卫太子为江
充所谮败久之，千秋上急变，讼太子冤曰：子弄父兵，
罪当笞。天子之子过误杀人，当何罪哉？臣尝梦见一
白头翁教臣言。是时上颇知太子惶恐无他意，乃大
感悟，召见千秋至前，千秋长八尺馀，体貌甚丽，武帝
见而悦之，谓曰：‘父子之间，人所难言也，公独明其不
然，此高庙神灵使公教我，公当遂为我辅佐，立拜千
秋为大鸿胪’。”

《公孙贺传》：贺子敬声代贺为太仆，父子并居公卿位。
敬声以皇后娣子，骄奢不奉法，征和中，擅用北军钱
千九百万，发觉下狱。是时诏捕阳陵朱安世，不能得，
上求之急，贺自请逐捕安世，以赎敬声罪，上许之。后
果得安世。安世者，京师大侠也，闻贺欲以赎子，笑曰：
“丞相祸及宗矣。南山之竹，不足受我辞；斜谷之木，不
足为我”械。安世遂从狱中上书，告敬声与阳石公主
私通，及使人巫祭祠诅上，且上甘泉，当驰道埋偶人
祝诅，有恶言。下有司案验，贺穷治所犯，遂父子死狱
中。家族巫蛊之祸，起自朱安世，成于江充，遂及公主、
皇后、太子皆败。语在《江充戾园传》。

《杨王孙传》：王孙，孝武时人也。学黄老之术，家业千金厚自奉养，生亡所不致。及病且终，先令其子曰：“吾欲
裸葬以反吾真，必亡易吾意。”死则为布囊盛尸，入地
七尺，既下从足引脱其囊，以身亲土。其子欲默而不
从，重废父命，欲从之心又不忍，迺往见王孙友人祁
侯，祁侯与王孙书曰：“王孙苦疾，仆迫从上祠雍，未得
诣前，愿存精神，省思虑，进医药，厚自持。窃闻王孙先
令裸葬，令死者亡知则已，若其有知，是戮尸地下，将
裸见先人，窃为王孙不取也。且《孝经》曰：‘为之棺椁衣
衾’，是亦圣人之遗制，何必区区独守所闻？愿王孙察
焉。”王孙报曰：“盖闻古之圣王，缘人情不忍其亲，故为
制礼，今则越之，吾是以裸葬，将以矫”世也。夫厚葬诚
亡益于死者，而俗人竞以相高，靡财单币，腐之地下，
或迺今日入而明日发，此真与暴骸于中野何异？且
夫死者，终生之化，而物之归者也。归者得至，化者得
变，是物各反其真也。反真冥冥，亡形亡声，迺合道情。
夫饰外以华众，厚葬以鬲真，使归者不得至，化者不
得变，是使物各失其所也。且吾闻之，精神者，天之有
也；形骸者，地之有也。精神离形，各归其真，故谓之鬼。
鬼之为言归也。其尸块然独处，岂有知哉？裹以币帛，
鬲以棺椁，支体络束，口含玉石，欲化不得，郁为枯腊。
千载之后，棺椁朽腐，迺得归土，就其真宅。繇是言之，
焉用久客。昔帝尧之葬也，窾木为匵，葛藟为缄，其穿
下不“乱泉，上不泄。”“故圣王生易尚，死易葬也。不加
功于亡用，不损财于亡谓。今费财厚葬，留归鬲至，死
者不知，生者不得，是谓重惑。於戏，吾不为也。”祁侯曰：
“善。”遂裸葬。

《韩延寿传》：“延寿字长公，燕人也，徙杜陵，少为郡文学。
父义为燕郎中，剌王之谋逆也，义谏而死，燕人闵之。
是时昭帝富于春秋，大将军霍光持政，征郡国贤良
文学，问以得失，时魏相以文学对策，以为赏罚所以
劝善禁恶，政之本也。日者燕王为无道，韩义出身彊
谏，为王所杀。义无比干之亲，而蹈比干之节，宜显赏
其子，以示天下，明为人臣之义。”光纳其言，因擢延寿
为谏大夫。

《郦食其传》，“汉十二年，高祖举功臣思食其，食其子疥
数将兵，上以其父故，封疥为高梁候。”

《史丹传》：“元帝即位，傅昭仪子定陶共王有材艺，母子
俱爱幸。建昭之间，元帝被疾，不亲政事，留好音乐。或
置鼙鼓殿下，天子自临轩槛上，𬯎铜丸以擿鼓，声中
严鼓之节，后宫及左右习知音者莫能为，而定陶王
亦能之，上数称其材。”

元帝诏丹护太子家。太子颇有酒色之失，母王皇后
无宠。中山哀王薨，太子前吊。哀王者，帝之少弟，与大
子游，学相长大。上望见太子，感念哀王，悲不能自止。
太子既至前，不哀，上大恨曰：“安有人不慈仁而可奉
宗庙为民父母者乎！”上以责谓丹，丹免冠谢上曰：“臣
诚见陛下哀痛中山王，至以感损。向者太子当进见，
臣窃戒属无涕泣，感伤陛下，罪乃在臣，当死。”上以为
然，意乃解。

《翟方进传》：“方进少子义，为弘农太守，迁河南太守、青
州牧。所居著名，有父风烈。”

《江都易王非传》：“非子建为太子时，邯郸人梁蚡持女
欲献之易王。建闻其美，私呼之，因留不出。蚡宣言曰：
‘子迺与其公争妻’。建使人杀蚡。”

《景帝纪》：“三年冬十二月诏曰，襄平侯嘉子恢说不孝，
谋反，欲以杀嘉，大逆无道。其赦嘉为襄平侯，及妻子
当坐者复故爵，论恢说及妻子如法。”

《孟喜传》：喜父号孟卿，善为《礼》《春秋》，以礼经多《春秋》烦
杂，迺使喜从田王孙受《易》。

《欧阳生传》：生字和伯，千乘人也。曾孙高，为博士。高孙
地馀，元帝即位，地馀侍中贵幸，至少府，戒其子曰：“我
死，官属即送汝财物，慎毋受。汝九卿儒者子孙，以廉
洁著，可以自成。”及地馀死，少府官属共送数百万，其
子不受，天子闻而嘉之，赐钱百万。

《朱邑传》：邑少时为舒桐乡啬夫，廉平不苛，以爱利为
行，未尝笞辱人，存问耆老孤寡，遇之有恩，所部吏民
爱敬焉。神爵元年，病且死，属其子曰：“我故为桐乡吏，
其民爱我，必葬我桐乡，后世子孙奉尝我不如桐乡
民。”及死，其子葬之桐乡西郭外。民果然。共为邑起冢
立祠，岁时祠祭，至今不绝。

《楼护传》：护字君卿，父世医也。护少随父为医长安，出
入贵戚家，护诵医经本草方术数十万言，长者咸爱
重之，共谓曰：“以君卿之材，何不宦学乎。”由是辞其父
学经传。

《石显传》：“左将军冯奉世父子为公卿著名，女又为昭
仪。”

《上官皇后传》：“安以后父封桑乐侯，日以骄淫，子病死，
仰而骂天。”

《王莽传》：“莽子宇非莽，隔绝卫氏，恐帝长大后见怨，即
私遣人与宝等通书，教令帝母上书求入，莽不听。宇

卫氏。宇即使宽夜持血洒莽第门，吏发觉之，莽执宇
送狱，饮药死。宇妻焉怀子须产，子已杀之。”

《萧望之传》：“望之八子至大官者，育、咸、由。育字次君，少
以父任为太子庶子，元帝即位，为郎，病免。后为御史。
大将军王凤以育名父子著材能，除为功曹，迁谒者，
后至丞相。咸至大司农。由为中散大夫。”

《宣元六王传》：淮阳宪王钦好经书法律，聪达有材，帝
甚爱之。太子宽仁喜儒术，上数嗟叹宪王曰：“真我子
也。”常有意欲立宪王，然用太子起于微细。上少依倚
许氏，及即位，而许后以杀死太子蚤失母，故弗忍也。
久之，上以故丞相韦贤子元成阳狂让侯兄经明行
高称于朝廷，乃召拜元成为淮阳中尉，欲感谕宪王，
辅以推让之臣，由是太子遂安。

刘向《孝子传》：“董传者，少偏孤，与父居，乃肆力田亩，鹿
车载父自随。父终，自卖于富公，以供丧事。道逢一女，
呼与语，愿为君妻，遂俱至富公。富公曰：‘女为谁’？答曰：
‘永妻欲助偿债’。公曰：‘汝织三百匹遣汝，一旬乃毕。女
出门谓永曰：‘我天女也，天令我助子偿人债耳’。语毕，
忽然不知所在’。”

《法言》：“石奋、石建，父子之美也。无是父，无是子，无是子，
无是父。”

《西京杂记》：王凤以五月五日生，其父欲不举，曰：“俗谚
举五日，子长及户则自害，不则害其父母。”其叔父曰：
“昔田文以此日生，其父婴敕其母曰：‘勿举’。其母窃举
之。后为孟尝君，号其母为薛公。大家以古事推之，非
不祥也。”遂举之。

卫将军青生子，或有献䯄马者，乃命其子曰《䯄子叔
马》。其后改为登，字叔昇。

《小名录》，扬雄之子，小字童乌。九岁与子云论《元。
后汉书。光武帝纪》：建武“二年六月戊戌，立贵人郭氏
为皇后，子彊为皇太子，大赦天下。十五年夏四月戊
申，封皇子辅为右翊公，英为楚公，阳为东海公，康为
济南公，苍为东平公，延为淮阳公，荆为山阳公，衡为
临淮公，焉为左翊公，京为琅邪公。十七年夏六月癸
巳，临”淮公衡薨。冬十月辛巳，废皇后郭氏为中山太
后，立贵人阴氏为皇后，进右翊公辅为中山王，王食
常山郡。其馀九国公皆即旧封，进爵为王。十九年夏
六月戊申，诏曰：“《春秋》之义，立子以贵。东海王阳，皇后
之子，宜承大统。皇太子彊，崇立谦退，愿备藩国，父子
之情，重久违之。其以彊为东海王，立阳为”《皇太子》，改
名庄。

《显宗孝明帝纪》：“帝，光武第四子也。帝生而丰下，十岁
能通《春秋》，光武奇之。”

永平二年十二月，少府《阴就》子丰，杀其妻郦邑公主，
就坐自杀。

《王霸传》：“霸字元伯，颍川颍阳人也。世好文法，父为郡
决曹掾，霸亦少为狱吏，常慷慨不乐吏职，其父奇之，
遣西学长安。汉兵起，光武过颍阳，霸率宾客上谒，遂
从击破王寻、王邑于昆阳，还休乡里。及光武为司隶
校尉，道过颍阳，霸请其父，愿从，父曰：‘吾老矣，不任军
旅，汝往勉之’。”

《耿弇传》：“建武四年，诏弇进攻渔阳。弇以父据上谷，本
与彭宠同功，又兄弟无在京师者，自疑不敢独进，上
书求诣洛阳。诏报曰：将军出身，举宗为国，所向陷敌，
功效尤著，何嫌何疑，而欲求征，且与王常共屯涿郡，
勉思方略。况闻弇求征，亦不自安，遣舒弟国入侍。帝
善之，进封况为隃麋侯，乃命弇与建义大将军朱祐”，
汉忠将军王常等击望都、故安西山贼十馀营，皆破
之。十二年，况疾病，乘舆自临幸，复以国弟广、举并为
中郎将。弇兄弟六人皆垂青紫，省侍医药，当代以为
荣。

《袁闳传》：“闳字夏甫，少励操行，苦身修节。父贺为彭城
相，闳往省谒，变名姓，徒行无旅，既至府门，连日吏不
为通，会阿母出见，闳惊，入白夫人，乃密呼见，既而辞
去，贺遣车送之，闳称眩疾不肯乘，反郡界无知者。及
贺卒郡，闳兄弟迎丧，不受赙赗缞绖扶柩，冒犯寒露，
体貌枯毁，手足流血，见者莫不伤之。”

《种拂传》：“拂字颖伯，李傕、郭汜之乱，拂挥剑而出曰：‘为
国大臣，不能止戈除暴，致使凶贼兵刃向宫。遂战而
死。子劭出为益凉二州刺史，会父拂战死，竟不之职。
服终，征为少府大鸿胪，皆辞不受，曰：‘昔我先父以身
徇国，吾为臣子，不能除残复怨，何面目朝觐明主哉’’！”
遂与马腾韩遂及左中郎刘范，谏议大夫马宇，共攻
李傕、郭汜以报其仇。与汜战于长平观下，军败，劭等
皆死。腾遂还凉州。

《何颙传》：“太学友人虞伟高有父仇，未报而笃病将终。
颙往候之，伟高泣而诉。颙感其义，为复仇，以头醊其
墓。”

《马援传》：“援常有疾，梁松来候之，独拜床下，援不答。松
去后，诸子问曰：‘梁伯孙帝婿，贵重朝廷，公卿以下莫不惮之，大人柰何独不为礼’？援曰：‘我乃松父友也，虽
贵，何得失其序乎’？”松由是恨之。援四子：廖、防、光客卿。
客卿幼而岐嶷，年六岁，能应接诸公，专对宾客。常有
死罪亡命者来过，客卿逃匿不令人知。外若讷而内
沈敏，援甚奇之，以为将相器，故以“客卿”字焉。援卒后，
客卿亦夭没。

《李业传》：“犍为任永，好学博古，公孙述连征命，待以高
位，托青盲以避世难，见子入井，忍而不救。”

《彭修传》：“修字子阳，会稽毘陵人也。年十年时，父为郡
吏，得休，与修俱归，道为盗所劫，修困迫，乃拔佩刀前
持盗帅曰：‘父辱子死，卿不顾死邪？盗相谓曰：‘此童子
义士也，不宜逼之’。遂辞谢而去，乡党称其名’。”

《鲍昱传》：“昱字文泉，少传父学，客授于东平。建武初，太
行山中有剧贼，太守戴涉闻昱鲍永子有智略，乃就
谒请，署守高都长。昱应之，遂讨击群贼，诛其渠帅，道
路开通，由是知名。后为泚阳长，政化仁爱，境内清净。
荆州刺史表上之。再迁，中元元年，拜司隶校尉。诏昱
诣尚书，使封胡降檄。光武遣小黄门问昱有所怪不。”
对曰：“臣闻故事，通官文书不著姓，又当司徒露布，怪
使司隶下书而著姓也。”帝报曰：“吾固欲令天下知忠
臣之子复为司隶也。”昱在职奉法守正，有父风。
《张酺传》：酺虽在公位，而父常居田里。酺每有迁职，辄
一诣京师。尝来候酺，适会岁节，公卿罢朝，俱诣酺府
奉酒上寿，极欢。卒日，众人皆庆羡之。及父卒，既葬，诏
遣使赍牛酒为释服。

《范滂传》：建宁二年，大诛党人，诏下急捕滂等。滂闻，诣
狱，顾谓其子曰：“吾欲使汝为恶，则恶不可为，使汝为
善则我不为恶。”行路闻之，莫不流涕。

《谯元传》：“‘元字君黄，公孙述僭号于蜀，连聘不诣，述乃
遣使者备礼征之，若元不肯起，便赐以毒药。太守乃
自赍玺书至元庐曰：君高节已著，朝廷垂意，诚不宜
复辞，自招凶祸’。元仰天叹曰：‘唐尧大圣，许由耻仕；周
武至德，伯夷守饿。彼独何人，我亦何人？保志全高，死
亦奚恨’！遂受毒药。元子瑛泣血𨙫头于太守曰：‘方今
国家东有严敌，兵师四出，国用军资，或不常充足，愿
奉家钱千万，以赎父死’。”太守为请，述听许之。元遂隐
藏田野，终述之世。时兵戈累年，莫能修尚学业，元独
训诸子，勤习经书。建武十一年卒。明年，天下平定，元
弟庆以状诣阙自陈，光武美之。策诏本郡祠以中牢，
敕所在还元家钱。

《杨厚传》：“厚字仲桓，广汉新都人也。祖父春卿，善图谶
学，临命戒子统曰：‘吾绨袠中有先祖所传秘记，为汉
家用，尔其修之’。”统感父遗言，服阕辞家，从犍为周循
学习先法，又就同郡郑伯山受河、洛书及天文推步
之术。建初中为彭城令。一州大旱，统推阴阳消伏，县
界蒙泽太守宗湛使统为郡求雨，亦即降澍。自是朝
廷灾异，多以访之。统生厚，厚少学统业，精力思述。初，
安帝永初二年，太白入北斗，洛阳大水。时统为侍中，
厚随在京师。朝廷以问统，统对：“年老，耳目不明，子厚
晓读图书，粗识其意。”邓太后使中常侍承制问之，厚
对以为“诸王子多在京师，容有非常，宜亟发遣，各还
本国。”太后从之。星寻灭不见。又克水退期日，皆如所
言，除为中郎。

《苏章传》：“章族孙不韦，字公先，父谦，初为郡督邮。时魏
郡李暠为美阳令，与中常侍贝瑗交通，贪暴为民患，
前后监司畏其势援，莫敢纠问。及谦至部案得其臧，
论输左校。谦累迁至金城太守，去郡归乡里。汉法免
罢守令，自非诏征，不得妄到京师。而谦后私至洛阳。
时暠为司隶校尉，收谦诘掠死狱中，暠又因刑其尸”，
以报昔怨。不韦时年十八，征诣公车，会谦见杀，不韦
载丧归乡里，瘗而不葬，仰天叹曰：“伍子胥独何人也！”
迺藏母于武都山中，遂变名姓，尽以家财募剑客，邀
暠于诸陵间，不克。会暠迁大司农。时右校刍廥在寺
北垣下，不韦与亲从兄弟潜入廥中，夜则凿地，昼则
逃伏，如此经月，遂得傍达暠之寝室。出其床下，值暠
在厕，因杀其妾并及小儿，留书而去。暠大惊惧，乃布
棘于室，以板籍地，一夕九徙，虽家人莫知其处。每出，
辄剑戟随身，壮士自卫。不韦知暠有备，迺日夜飞驰，
竟到魏郡，掘其父阜冢，断取阜头以祭父坟，又标之
于市，曰“李君迁父头。”暠匿不敢言，而自上退位归乡
里，私掩塞冢椁，捕求不韦，历岁不能得，愤恚感伤，发
病呕血死。不韦后遇赦还家，迺始改葬行丧。士大夫
多讥其发掘冢墓，归罪枯骨，不合古义。唯任城何休
方之伍员。太原郭林宗闻而论之曰：“子胥虽云逃命
而见用彊吴，凭阖庐之威，因轻悍之众，雪怨旧郢，曾
不终朝，而但鞭墓戮尸，以舒其愤，竟无手刃后主之
报。岂如苏子单特孑立，靡因靡资，强仇豪援，据位九
卿，城阙天阻，宫府幽绝，埃尘所不能过，雾露所不能
沾。不韦毁身憔虑，出于百死，冒触严禁，陷族祸门，虽
不获逞，为报已深，况复分骸断首，以毒生者，使暠怀
忿结，不得其命，犹假手神灵以毙之也。力唯匹夫，功隆千乘，比之于员，不以优乎？”议者于是贵之。后太傅
陈蕃辟，不应为郡五官掾。初，弘农张奂睦于苏氏，而
武威段颎与暠素善，后奂、颎有隙，及颎为司隶，以礼
辟不韦，不韦惧之，称病不诣。颎既积愤于奂，因发怒，
迺追咎不韦前报暠事，以为向表治谦事，被报见诛。
君命天也，而不韦仇之。又令长安男子告不韦多将
宾客夺舅财物，遂使从事张贤等就家杀之。迺先以
鸩与贤父曰：“若贤不得，不韦便同饮此。”贤到扶风，郡
守使不韦奉谒迎贤，即时收执，并其一门六十馀人，
尽诛灭之，诸苏以是衰破。又段颎为杨球所诛，天下
以为苏氏之报焉。

《樊宏传》：“宏父重好货殖，年八十馀终。其素所假贷人
间数百万，遗令焚削文契。债家闻者皆惭，争往偿之，
诸子从敕，竟不肯受。”

《第五伦传》：或问伦曰：“公有私乎？”对曰：“吾兄子尝病，一
夜十往，退而安寝。吾子有疾，虽不省视而竟夕不眠。
若是者，岂可谓无私乎？”

《崔骃传》：“骃中子瑗，字子玉，早孤，锐志好学，尽能传其
父业。”

《张纯传》：纯子奋，字穉通。纯临终，敕家丞曰：“司空无功
于时，猥蒙爵土，身死之后，勿议传国。”奋兄根少被病，
光武诏奋嗣爵，奋称纯遗敕，固不肯受。帝以奋违诏
敕，收下狱。奋惶怖，乃袭封。永平四年，随例归国。
《郑康成传》：康成少为乡啬夫，得休归，常诣学官，不乐
为吏，父数怒之，不能禁，遂造太学受业。

《贾逵传》：“逵父徽，从刘歆受《左氏春秋》，兼习《国语》《周官》，
又受《古文尚书》于涂惮，学《毛诗》于谢曼卿，作《左氏条
例》二十一篇，逵悉传父业。”

《桓荣传》：“荣子郁，字仲恩，少以父任为郎，敦厚笃学，传
父业，以《尚书》教授，门徒常数百人。荣卒，郁当袭爵，上
书让于兄子汎，显宗不许，不得已受封，悉以租入与
之。帝以郁先师子，有礼让，甚见亲厚。”

《冯绲传》：“‘绲父焕，安帝时为幽州刺史，疾忌奸恶，数致
其罪。时元菟大守姚光亦失人和，建光元年，怨者迺
诈作玺书，谴责焕光，赐以欧刀，又下辽东都尉庞奋，
使速行刑。奋即斩光收焕，焕欲自杀。绲疑诏文有异，
止焕曰：大人在州，志欲去恶，实无它故，必是凶人妄
诈，规肆奸毒，愿以事白上，甘罪无晚’。焕从其言，上书”
自讼，果诈者所为，征奋抵罪。会焕病死狱中，帝愍之，
赐焕、光钱各十万，以子为郎中绲，由是知名。

《陈宠传》：宠曾祖父咸，成哀间以律令为尚书。及莽诛
何武等，咸乃叹曰：“《易》称：‘君子见几而作，不俟终日，吾
可以逝矣’。”即乞骸骨去职。及莽篡位，召咸以为掌寇
大夫，谢病不肯应。时三子参、丰、钦皆在位，乃悉令解
官，父子相与归乡里，闭门不出入，犹用汉家祖腊。人
问其故，咸曰：“我先人岂知王氏腊乎？”

《吴祐传》：“祐字秀英，陈留长垣人也。父恢，为南海太守。
祐年十二，随从到官，恢欲杀青简以写经书，祐谏曰：
‘今大人逾越五岭，远在海滨，其俗诚陋，然旧多珍怪，
上为国家所疑，下为权戚所望，此书若成，则载之兼
两。昔马援以薏苡兴谤，王阳以衣囊徼名，嫌疑之间，
诚先贤所慎也。恢乃止，抚其首曰：‘吴氏世不乏季子
矣’’。”及年二十丧父，居无担石，而不受赡遗。常牧豕于
长垣泽中，行吟经书。遇父故人谓曰：“卿二千石子，而
自业贱事，纵子无耻，柰先君何？”祐辞谢而已，守志如
初。

祐官酒泉太守，啬夫孙性私赋民钱市衣以进其父，
父得而怒曰：“有君如是，何忍欺之！”促归伏罪。性惭惧，
诣阁，持衣自首。祐屏左右问其故，性具谈父言。祐曰：
“掾以亲故，受污秽之名，所谓观过斯知仁矣。”使归谢
其父还，以衣遗之。

《孔融传》：“融弃市时，年五十六，妻子皆被诛。初，女年七
岁，男年九岁，以其幼弱得全，寄他舍。二子方奕棋，融
被收而不动。左右曰：‘父执而不起，何也’？答曰：‘安有巢
毁而卵不破乎？主人有遗肉汁，男渴而饮之，女曰：‘今
日之祸，岂得久活，何赖知肉味乎’？兄号泣而止。或言
于曹操，遂尽杀之。及收至，谓兄曰：‘若死者有知，得见’’”
父母，岂非至愿？乃延颈就刑，颜色不变，莫不伤之。
《乐恢传》：“恢字伯奇，京兆长陵人也。父亲为县吏，得罪
于令，收将杀之。恢年十一，常俯伏寺门，昼夜号泣。令
闻而矜之，即解出亲。”

《桥元传》：“元字公祖，光和元年，迁太尉。数月，复以疾罢，
拜太中大夫，就医里舍。元少子十岁，独游门次，卒有
三人持杖劫执之，入舍登楼就元求货，元不与。有顷，
司隶校尉阳球率河南尹洛阳令围守元家，球等恐
并杀其子，未欲迫之。元瞋目呼曰：‘奸人无状，元岂以
一子之命而纵国贼乎’！促令兵进。于是攻之，元子亦”
死。元乃诣阙谢罪，乞天下凡有劫质皆并杀之，不得
赎以财宝，开张奸路。诏书下其章。初，自安帝以后，法
禁稍弛，京师劫质，不避豪贵，自是遂绝。

《朱穆传》：“穆字公叔，年五岁，便有孝称，父母有病，辄不饮食，差乃复常。及壮耽学，锐意讲诵，或时思至，不自
知亡失衣冠，颠队坑岸。其父常以为专愚，几不知数
马足。穆愈更精笃。”

《王丹传》：时大司徒侯霸欲与交友，及丹被征，遣子昱
候于道，昱迎拜车下，丹下答之，昱曰：“家公欲与君结
交，何为见拜？”丹曰：“君房有是言，丹未之许也。”

丹子有同门生丧亲，家在中山，白丹欲往奔慰，结侣
将行，丹怒而挞之，令寄缣以祠焉。或问其故，丹曰：“交
道之难，未易言也。世称管、鲍，次则王、贡，张、陈凶其终，
萧、朱隙其永，故知全之者鲜矣。”时人服其言。

《袁安传》：安父没，母使安访求葬地，道逢三书生，问安
何之，安为言其故，生乃指一处云：“葬此地当世为上
公。”须臾不见，安异之，于是遂葬其所占之地，故累世
隆盛焉。

安子京敞最知名京字仲誉习孟氏易作《难记》三十
万言子彭字伯楚少传父业。

敞字叔平。元初三年，代刘恺为司空。明年，坐子与尚
书郎张俊交通，漏泄省中语，策免。

《陈寔传》：“寔除太丘长，有六子，纪、谌最贤。纪字元方，亦
以至德称。兄弟孝养，及遭父忧，每哀至辄呕血绝气，
虽衰服已除，而积毁消瘠，殆将灭性。建安初，纪拜大
鸿胪，子群为魏司空，天下以为公惭卿，卿惭长弟谌，
字季方，与纪齐德同行，父子并著高名，时号三君。每
宰府辟召，常同时旌命，羔雁成群，当世靡不荣之。”
《李固传》：“固字子坚，汉中南郑人，司徒郃之子也。郃在
《数术传》：固貌状有奇表，鼎角匿犀，足履龟文。少好学，
常步行寻师，不远千里，遂究览坟籍，结交英贤，四方
有志之士，多慕其风而来学京师，咸叹曰：是复为李
公矣。”〈注〉言继其父为三公也。谢承书曰：“固改易姓名，
杖策驱驴，负笈追师三辅，学《五经》，积十馀年，博览古
今，明于风角星筭，《河图》谶纬，仰察俯占，穷神知变。每
到大学，密入公府，定省父母，不令同业诸生知是郃
子。”

冲帝崩，冀立质帝，冀忌帝聪慧，遂鸩帝，因议立嗣。固
以清河王蒜明德著闻，又属最尊亲，宜立为嗣。先是
蠡吾侯志常取冀妹，时在京师，冀欲立之，独固坚守
本议。冀乃策免固立桓帝，因诬固下狱诛之。子燮，灵
帝时拜安平相。先是，安平王续为张角贼所掠，国家
赎王得还，朝廷议复其国。燮上奏曰：“续在国无政，为”
妖贼所虏。守藩不称，损辱圣朝，不宜复国。时议者不
同，而续竟归藩。燮以谤毁宗室，输作左校。未满岁，王
果坐不道被诛，乃拜燮为议郎。《京师语》曰：“父不肯立
帝，子不肯立王。”

《包咸传》：咸习《鲁诗》《论语》。太守黄谠署户曹史，欲召咸
入授其子。咸曰：“礼有来学而无往教。”谠遂遣子师之。
《薛汉传》：汉字公子，淮阳人也。世习《韩诗》，父子以章句
著名，汉少传父业。

《高诩传》：“诩字季回，平原般人也。曾祖父嘉，以鲁诗授
元帝，仕至上谷太守。父容，少传嘉学。哀平间，为光禄
大夫。诩以父任为郎中。世传鲁诗，以信行清操知名。
王莽篡位，父子称盲迯不仕。”
《崔寔传》：“寔从兄烈有重名于北州，历位郡守九卿。灵
帝时，开鸿都门，榜卖官爵，公卿州郡下至黄绶各有
差，其富者则先入钱，贫”者到官而后倍输，或因常侍、
阿保，别自通达。是时段颎、樊陵、张温等，虽有功勤名
誉，然皆先输货财而后登公位。烈时因传母入钱五
百万，得为司徒。及拜日，天子临轩，百僚毕会。帝顾谓
亲幸者曰：“悔不小靳，可至千万。”程夫人于傍应曰：“崔
公冀州名士，岂肯买官？赖我得是，反不知姝邪？”烈于
是声誉衰减。久之，不自安，从容问其子钧曰：“吾居三
公，于议者何如？”钧曰：“大人少有英称，历位卿守，论者
不谓不当为三公，而今登其位，天下失望。”烈曰：“何为
然也？”钧曰：“论者嫌其铜臭。”烈怒，举杖击之。钧时为虎
贲中郎将，服武弁，戴鹖尾，狼狈而走。烈骂曰：“死卒！父
挝而走，孝乎？”钧曰：“舜之事父，小杖则受，大杖则走，非
不孝也。”烈惭而止。

《班彪传》：“彪子固，字孟坚，能属文。彪卒，归乡里，以彪所
续前史未详，乃潜精研思，就其业。”

《刘表传》：表二子琦、琮。表初以琦貌类于己，甚爱之。后
为琮娶其后妻蔡氏之侄。蔡氏遂爱琮而恶琦，毁誉
之言，日闻于表。表宠耽后妻，每信受焉。又妻弟蔡瑁
及外甥张允，并得幸于表，又睦于琮，而琦不自宁。尝
与琅邪人诸葛亮谋自安之术，亮初不对。后乃共升
高楼，因令去梯，谓亮曰：“今日上不至天，下不至地，言
出子口而入吾耳，可以言未？”亮曰：“君不见申生在内
而危，重耳居外而安乎？”琦意感悟，阴规出计。会表将
江夏太守黄祖为孙权所杀，琦遂求代其任。及表病
甚，琦归省疾，素慈孝，允等恐其见表而父母相感，更
有托后之意，乃谓琦曰：“将军命君抚临江夏，其任至
重。今释众擅来，必见谴怒，伤亲之欢，重增其疾，非孝
敬之道也。”遂遏于户外，使不得见。琦流涕而去，众闻而伤焉。遂以琮为嗣。琮以侯印授琦，琦怒投之地。
《杨彪传》：彪见汉祚将终，遂称脚挛不复行，积十年。后
子修为曹操所杀，操见彪问曰：“公何瘦之甚？”对曰：“愧
无日䃅先见之明，犹怀老牛舐犊之爱。”操为改容。
《冯勤传》：勤曾祖父扬，宣帝时为弘农太守，有八子，皆
为二千石，赵魏间荣之，号曰“万石君”焉。

《祢衡传》：“衡侮慢于表，表耻不能容，以江夏太守黄祖
性急，故送衡与之，祖亦善待焉。祖长子射，为章陵太
守，尤善于衡。后祖大会宾客，而衡言不孙，祖遂杀之。
射徒跣来救，不及，祖亦悔之，迺厚加棺敛。”

《廖扶传》：扶字文起，汝南平舆人也。习《韩诗》《欧阳尚书》，
教授常数百人。父为北地太守，永初中，坐羌没郡，下
狱死。扶感父以法丧身，惮为吏。及服终而叹曰：“‘老子
有言：名与身孰亲’，吾岂为名乎。”遂绝志世外，专精经
典，尤明天文谶纬风角推步之术。

《王霸妻传》：王霸与同郡令狐子伯为友，后子伯为楚
相，而其子为郡功曹，子伯乃令子奉书于霸，车马服
从，雍容如也。霸子时方耕于野，闻宾至，投耒而归，见
令狐子沮怍不能仰视，霸目之有愧容，客去而久卧
不起，妻怪问其故，始不肯告，妻请罪而后言曰：“吾与
子伯素不相若，向见其子容服甚光，举措有适，而我
儿曹蓬发历齿，未知礼则，见客而有惭色，父子恩深，
不觉自失耳！”妻曰：“君少修清节，不顾荣禄，今子伯之
贵，孰与君之高柰？何忘宿志而惭儿女子乎？”霸屈起
而笑曰：“有是哉！”遂共终身隐遁。

《三辅决录注》：法真年未弱冠，父在南郡，步往候父，已
欲去，父留之待正旦，使观朝吏会，会者数百人。真于
窗中窥其与父语毕，问真孰贤，真曰：“曹掾、胡广有公
卿之量。”其后广果历九卿三公之位。

《风俗通》：魏郡庞俭，因乱失父。时俭三四岁，母襁抱，转
客庐中，凿井得钱数万，遂致富，因买一苍头主家干。
一日堂上作乐，老苍头在厨中窃言曰：“堂上老母，我
妇也。”问其故，奴曰：“我妇姓艾，字阿宏，足下有黑子，腋
下有痣。”母曰：“我翁也。”遂为夫妇。时人为之语曰：“庐里
庞公，凿井得铜，买奴得翁。”

《汝南先贤传》：“薛勤仕郡为功曹。陈蕃年十五，为父赍
书诣勤，勤顾而察之，明日造焉。蕃父出迓勤，勤曰：‘足
下有不凡子，吾来候之，不从卿也’。”言议尽日。

李宣之子名表，宋公令寇端召表为主簿。表不乐为
吏，于寺门中焚烧衣帻。端怒，收表欲杀之。陈仲举闻
之，至宋公，欲请表，先过宣。宣问：“何故来？”曰：“欲见寇令，
请足下儿。”宣曰：“吾子犯罪，罪当死，如有白，君岂妄杀
人？宜此还。”端追问仲举，仲举具以语之。端乃叹曰：“李
宣，烈士也。”即原之。

《世说新语》：客有问陈季方：“足下家君太丘，有何功德，
而荷天下重名？”季方曰：“吾家君譬如桂树，生泰山之
阿，上有万仞之高，下有不测之深，上为甘露所霑，下
为渊泉所润。当斯之时，桂树焉知泰山之高，渊泉之
深，不知有功德与无也。”

陈太丘诣荀朗陵，无仆役，使元方将车，季方持杖后
从，长文尚小，载著车中。既至，荀使叔慈应门。慈明行
酒馀，六龙下食，文若亦小坐著膝前。

颍太守髡陈仲弓。客有问元方：“‘府君何如’？元方曰：‘高
明之君也’。”“足下家君何如？”曰：“‘忠臣孝子也’。客曰：‘何有
高明之君，而刑忠臣孝子者乎’？元方曰：‘昔高宗放孝
子孝己，尹吉甫放孝子伯奇，董仲舒放孝子苻起。惟
此三君，高明之君惟此三子。忠臣孝子’。”客惭而退。
《商芸小说》：有客诣太丘，谈锋甚敌。太丘令二子炊饭
延客，二子委甑窃听，饭落釜成糜。客去，太丘责之，二
子言其故，且诵客语无遗。太丘曰：“但糜自可，何必饭
也。